จำหน่ายเหรียญที่ระลึกเจ้าฟ้าเพชรรัตนฯ
ธนารักษ์เปิดจำหน่ายเหรียญที่ระลึกพระราชพิธีพระราชทานเพลิงพระศพเจ้าฟ้าเพชรรัตนฯ 4 เม.ย.นี้
28 มี.ค. 2555

ธนารักษ์เปิดจำหน่ายเหรียญที่ระลึกพระราชพิธีพระราชทานเพลิงพระศพเจ้าฟ้าเพชรรัตนฯ 4 เม.ย.นี้ 
นายวิรุฬ เตชะไพบูลย์ รมช.คลัง ในฐานะที่กำกับดูแลกรมธนารักษ์ มีความรู้สึกซาบซึ้งในพระกรุณาธิคุณ และร่วมเป็น ส่วนหนึ่งในการน้อมถวายความอาลัยสมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดี จึงมีการจัดทำเหรียญที่ระลึกอนุสรณ์พระราชพิธีพระราชทานเพลิงพระศพฯ  และน้อมรำลึกถึงพระองค์ท่าน โดยเปิดจำหน่าย พร้อมกันทั่วประเทศในวันที่ 4 เมษายน 2555
ทั้งนี้เหรียญที่ระลึกด้านหน้า ได้อัญเชิญพระฉายาลักษณ์ของสมเด็จพระเจ้าภคินีเธอ เจ้าฟ้าเพชรรัตนราชสุดาสิริโสภาพัณณวดี มาประกอบการออกแบบ ซึ่งได้เลือกพระฉายาลักษณ์ที่ประชาชนคุ้นเคย พระพักต์เปี่ยมด้วยพระเมตตา และทรงฉลองพระองค์ประดับเครื่องราชอิสริยาภรณ์เต็มพระยศ และรูปแบบด้านหลังของเหรียญ ที่ระลึกฯ นำรูปพระเมรุที่ใช้ในพระราชพิธีพระราชทานเพลิงพระศพฯ มาจัดวาง เพื่อเป็นการเฉลิมพระเกียรติยศของพระองค์ ด้านหลังรูปพระเมรุมีรูปแสงพระอาทิตย์แผ่รัศมีผ่าน ปุยเมฆ สื่อความหมายว่าแสงสุดท้ายและเป็นการน้อมส่งเสด็จสูวรรคาลัย
ขณะที่การจัดทำเหรียญที่ระลึกฯ ได้จัดทำรวม 3 ประเภท คือเหรียญทองคำธรรมดา ชนิดราคา 30,000 บาท เหรียญเงินรมดำพ่นทรายพิเศษ ชนิดราคา 1,500 บาท และเหรียญทองแดงรมดำพ่นทราย ชนิดราคา 100 บาท ซึ่งกรมธนารักษ์ได้ดำเนินการจัดทำเสร็จเรียบร้อย 
ด้านนายนริศ ชัยสูตร อธิบดีกรมธนารักษ์ เปิดเผยว่า จะเปิดจำหน่ายพร้อมกันทั่วประเทศในวันที่ 4 เมษายน 2555 ณ หน่วยงานในสังกัดของกรมธนารักษ์ในส่วนกลาง ได้แก่ สำนักทรัพย์สินมีค่าของแผ่นดิน ในพระบรมมหาราชวัง สำนักการคลัง กรมธนารักษ์ สำนักบริหารเงินตรา ถ.จักรพงษ์ (ใกล้วัดชนะสงคราม) และสำนักกษาปณ์ จ.ปทุมธานี สำหรับในส่วนภูมิภาคเปิดจำหน่ายที่ ศาลาธนารักษ์ 1 จ.เชียงใหม่ ศาลาธนารักษ์ 2 ศาลากลางจังหวัด (หลังเก่า) จ.สงขลา และสำนักงานธนารักษ์พื้นที่ 76 จังหวัดทั่วประเทศ และได้เปิดจำหน่ายให้แก่ประชาชนที่เข้าร่วมในพระราชพิธีพระราชทานเพลิงพระศพฯ ระหว่างวันที่ 8–10 เม.ย. นี้ ณ บริเวณแม่พระธรณีบีบมวยผม สนามหลวง กรุงเทพฯ